## Odluka Ustavnog suda Republike Hrvatske brojU-VII-1839/2005 od 28. travnja 2005.

### NN 56/2005 (2.5.2005.), Odluka Ustavnog suda Republike Hrvatske brojU-VII-1839/2005 od 28. travnja 2005.

# USTAVNI SUD REPUBLIKE HRVATSKE

**1071**

Ustavni sud Republike Hrvatske u III. vijeću za
izborne sporove, u sastavu sudac Marijan Hranjski,
predsjednik Vijeća, te suci Ivan Mrkonjić i Jasna Omejec, članovi Vijeća, odlučujući o žalbi za zaštitu
izbornog prava u izbornom sporu Livia Morosina iz Vodnjana, kojeg
zastupa Zvonko Nogolica, odvjetnik iz Zagreba, na
sjednici održanoj 28. travnja 2005. godine, jednoglasno je donio

## ODLUKU

I.
Usvaja se žalba Livia Morosina
te se poništava

– rješenje Županijskog izbornog povjerenstva
Istarske županije, broj: LS-120/2005 od 25. travnja 2005. godine.

II.
Ova odluka objavit će se u »Narodnim novinama«.

```
Obrazloženje
```

```

```

1. Žalbom za zaštitu izbornog prava Livio Morosin pobija rješenje
Županijskog izbornog povjerenstva Istarske županije (u daljnjem tekstu:
nadležni ŽIP) broj: LS-120/2005 od 25. travnja 2005. godine, kojim je odbijen
njegov prigovor zbog nepravilnosti u postupku kandidiranja nezavisne liste
nositelja Livia Morosina za
članove Gradskog vijeća Grada Vodnjana.

Žalitelj, u bitnom, ističe da je nadležni ŽIP
pogrešno protumačio odredbu članka 12. stavka 2. Zakona o izboru članova
predstavničkih tijela jedinica lokalne i područne (regionalne) samouprave
(»Narodne novine«, broj 33/01., 10/02., 155/02., 45/03., 43/04., 40/05. i
44/05. – pročišćeni tekst, u daljnjem tekstu: Zakon o lokalnim izborima)
utvrđujući da prva tri po redu potpisnika nezavisne liste moraju biti prva tri
birača, koja su podržala listu.

U
pročišćenom tekstu Zakona o lokalnim izborima, članak 12. stavak 2. označen je
kao članak 16. stavak 2.

2. Uvidom u dostavljeni izborni materijal
utvrđeno je da je Gradsko izborno povjerenstvo Grada Vodnjana
(u daljnjem tekstu: nadležni GIP) zaprimilo prijedlog nezavisne liste Livia Morosina, za članove
Gradskog vijeća Grada Vodnjana, koju listu podržavaju
162 birača. Prijavu su potpisala prva tri kandidata nezavisne liste – Livio Morosin, Bruno Derocchi i Drago Pekica.

Predloženu nezavisnu listu, nadležni GIP nije
objavio u javnim glasilima smatrajući je pravno nevaljanom budući da prijavu
nezavisne kandidacijske liste nisu potpisala prva tri
po redu potpisnika (birača) koji podržavaju tu listu.

Odlučujući o žaliteljevom prigovoru protiv
navedenog postupanja nadležnog GIP-a, nadležni ŽIP u osporenom rješenju navodi
da nije sporno da nezavisnu listu nositelja Livia Morosina podržavaju 162 birača, čime je ispunjena zakonska
pretpostavka iz članka 12. stavka 1. (članka 16. stavka 1.) Zakona o lokalnim
izborima. Međutim, s obzirom na činjenicu da prijedlog prijave nezavisne liste
kandidata nisu potpisala prva tri po redu potpisnika – birača, koji podržavaju
nezavisnu listu, već su je potpisala prva tri kandidata na nezavisnoj listi Livia Morosina za izbor članova
Gradskog vijeća Grada Vodnjana, nadležni ŽIP smatra
da u konkretnom slučaju nije ispunjena pretpostavka za pravovaljanost
predložene liste, u smislu članka 12. stavka 2. (16. stavka 2.) Zakona o
lokalnim izborima.

*Žalba je osnovana.*

3. Odredbom članka 12. stavka 1. (16. stavka 2.)
Zakona o lokalnim izborima propisano je da, kada birači, kao ovlašteni
predlagatelji, predlažu nezavisnu kandidacijsku listu,
za pravovaljanost kandidacijske liste dužni su
prikupiti 150 potpisa za gradsku listu. Odredbom stavka 2. istog članka
propisano je da su podnositelji prijave nezavisne kandidacijske
liste prva tri po redu potpisnika nezavisne liste.

Člankom 13. (17.) Zakona o lokalnim izborima
propisano je da se potpisi birača prikupljaju na propisanom obrascu, u koji se
unosi ime i prezime, adresa i matični broj za svakog potpisanog predlagatelja.

4. Sukladno navedenim zakonskim odredbama, ne
postoji zakonska zapreka da kandidati na listi istodobno budu i ovlašteni
predlagatelji liste iz članka 12. (16.) Zakona. Da je zakonodavac želio
ograničiti pravo birača da budu ovlašteni predlagatelji kandidacijske
liste na kojoj su ujedno i kadidati, to bi izrijekom
bio dužan urediti Zakonom.

Budući
da to zakonodavac nije učinio, Ustavni sud utvrđuje da je žalba žalitelja
osnovana.

Istovjetno stajalište Ustavni sud je izrazio u
odluci broj: U-VII-913/2001 od 7. svibnja 2001. godine, objavljenoj u »Narodnim
novinama«, broj 43/01.

5. Slijedom iznijetog, Ustavni sud utvrđuje da
su nezavisnu gradsku listu s nositeljem liste Liviom Morosinom iz Vodnjana predložila
162 birača, s pravovaljanim potpisima, te da su ispunjeni uvjeti propisani
odredbom članka 12. stavka 1. alineje 2. (članka 16. stavka 1. alineje 2.), kao
i stavka 2. istog članka Zakona o lokalnim izborima te je nadležno izborno
povjerenstvo dužno postupiti po ovoj odluci.

6. Stoga je ovaj Sud, temeljem odredbe članka
128. alineje 9. Ustava Republike Hrvatske i članka 87. alineje 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), odlučio kao u točki I. izreke.

Broj:
U-VII-1839/2005

Zagreb,
28. travnja 2005.

USTAVNI SUD REPUBLIKE HRVATSKE

Predsjednik Vijeća

**Marijan Hranjski**, v. r.

Odluka, NN 56/2005-1071